Hahn: Tregu i përbashkët i Ballkanit - nuk e zëvendëson BE-në
Komisionari i BE-së për zgjerim, Johannes Hahn, tha të enjten se tregu rajonal është përgatitje për hapat e ardhshëm në integrimin në BE, që do të thotë edhe aderim në tregun e vetëm të Bashkimit Evropian
Komisionari i Bashkimit Evropian për zgjerim, Johannes Hahn dhe presidenti serb Aleksandër Vuçiç, përkrahën sot idenë e krijimit të një tregu të përbashkët ballkanik, duke thënë se ky është një hap drejt integrimit evropian dhe rritjes së konkurrencës. Këto komente ata i bënë pas takimit në Beograd, ku zoti Hahn po qëndron për një vizitë zyrtare. Zoti Hahn hodhi poshtë si "të gabuara" shqetësimet e disa udhëheqësve të rajonit se një treg rajonal mund të vonojë përparimin e vendeve të tyre drejt anëtarësimit në Bashkimin Evropian. tha zoti Hahn. Presidenti serb Vuçiç theksoi se rregullat e unifikuara do të nxisin konkurrencën e vendeve në rajon dhe do të tërheqin më shumë investime. tha ai. Por, në Kosovë ideja e rregullimit të një tregu të përbashkët rajonal të vendeve të Ballkanit merret me rezervë. Kryeministri në largim i Kosovës, Isa Mustafa, nuk e kishte përkrahur një ide të tillë ngase sipas tij tregu i përbashkët i vendeve të Ballkanit Perëndimor nuk është në interes të njëjtë të të gjitha vendeve. E njohës të çështjeve të ekonomisë, mendojnë se nuk duhet të ecet përpara me një proces të tillë pa e rishikuar fillimisht ndikimin e marrëveshjeve të mëhershme në këtë fushë siç është Marrëveshja për Tregti të Lirë të vendeve të Evropës qendrore, CEFTA, pjesë e së cilës është Kosova. Ideja për rregullimin e një tregu të përbashkët rajonal ishte propozuar nga zyrtarë të lartë të Bashkimit Evropian në takimin e kryeministrave të gjashtë vendeve të Ballkanit Perëndimor, që është mbajtur në Sarajevë. Të gjashtë vendet e Ballkanit Perëndimor - Shqipëria, Bosnja, Kosova, Maqedonia, Mali i Zi dhe Serbia - aspirojnë të integrohen në Bashkimin Evropian dhe janë në faza të ndryshme të procesit të pranimit.